Herzeliebe frowe mir (Mit originalen Lettern)
Herzeliebe frowe mir·
got gebe dir húte vn̄ iemer gůt·
kvnde ich wol geſpꝛechen dir·
des hete ich willeklichē mv̊t·
wc ſol ich dir ſagen me·
wan dc dir nieman holder iſt danne ich da vō iſt mir we·

Si v̾kerent mir dc ich·
ſo nidere wende minē ſanc·
dc ſi niht v̾ſinnēt ſich·
waſ mīne ſi des haben vndanc·
die getraf dú liebe nie·
die da nach dem gůte vn̄ nach d̾ ſchoͤne mīnent we wie mīnēt die·

Ich v̾trage als ich v̾trůc·
vn̄ iemer mere wil v̾tragē·
dv biſt ſchoͤne vn̄ haſt genv̊c·
wc mvgen ſi mir da vō geſagen·
ſwas ſi redent ich bin dir holt·
vn̄ neme din gleſin vingerlin fúr einer kúnigīne golt·

Bi der ſchoͤne iſt dike has·
ze der ſchoͤne niemā ſi zegach·
liebe tůt dem  herzen bas·
dú ſchoͤne gat d̾ liebe nach·
liebe machet ſchoͤne wib·
des enmac dú ſchoͤne niht getůn ſi machet niemer lieben lib·

Haſt dv trúwe vn̄ ſtetekeit·
ſo bin ich des an angeſt gar·
dc mir iemer h̾ze leit·
vō dinē ſchuldē wider var·
haſt aber dv der zweier niht·
ſone mvͤſſeſt dv mir niemer w̾den owe danne ob dc geſchiht·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse